






















I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Aciclovir Ingen Pharma 200 mg tabletės


2.	KOKYBINĖ IR KIEKYBINĖ SUDĖTIS 

Kiekvienoje tabletėje yra 200 mg acikloviro.

Pagalbinė medžiaga, kurios poveikis žinomas 
Kiekvienoje tabletėje yra 160 mg laktozės (laktozės monohidrato pavidalu)

Visos pagalbinės medžiagos išvardytos 6.1 skyriuje.


3.	FARMACINĖ FORMA

Tabletė.

Baltos, apvalios tabletės su  vagele vienoje pusėje. Tabletės skersmuo yra 12 ± 0,2 mm.
Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.


4.	KLINIKINĖ INFORMACIJA

4.1	Terapinės indikacijos

Anksčiau gydytojo diagnozuotos pasikartojančios lūpų pūslelinės gydymas suaugusiesiems, kurių inkstų ir imuninės sistemos funkcijos nesutrikusios.

4.2	Dozavimas ir vartojimo metodas

Dozavimas

Suaugusiesiems 
Gerti 5 kartus per parą kas 4 val. po 200 mg acikloviro (t. y. po vieną tabletę 5 kartus per parą).

Gydymo trukmė 5 paros. 

Senyviems pacientams
Būtina atsižvelgti į inkstų funkcijos sutrikimo galimybę senyviems pacientams ir reikia atitinkamai koreguoti dozavimą (žr. toliau poskyrį „Pacientams, kurių inkstų funkcija sutrikusi“). Dozavimo keisti nereikia, nebent inkstų funkcija sutrikusi (žr. poskyrį „Pacientams, kurių inkstų funkcija sutrikusi“). 

Vaikų populiacija
Aciclovir Ingen Pharma nerekomenduojama vartoti vaikams ir paaugliams, jaunesniems nei 18 metų. 

Pacientams, kurių imuninės sistemos funkcija sutrikusi
Aciclovir Ingen Pharma negalima vartoti pacientams, kurių imuninės sistemos funkcija yra sutrikusi.

Pacientams, kurių inkstų funkcija sutrikusi 
Aciclovir Ingen Pharma negalima vartoti pacientams, kurių inkstų funkcija yra sutrikusi.

Kad gydymas būtų kiek galima veiksmingesnis, acikloviro tablečių reikia pradėti gerti kiek galima anksčiau, t. y. vos tik atsiradus pirmiesiems odos pažeidimo simptomams. Labai svarbu vaistinio preparato pradėti gerti nedelsiant, kai tik atsiranda pirmųjų ligos atkryčio simptomų, pvz., niežėjimas, tempimo pojūtis, pirmosios pūslelės.
Vartojimo metodas 
Vartoti per burną.
Tabletes geriausiai gerti po valgio, užsigeriant skysčiu.

4.3	Kontraindikacijos

Padidėjęs jautrumas aciklovirui, valaciklovirui arba bet kuriai 6.1 skyriuje nurodytai pagalbinei medžiagai. 

4.4	Specialūs įspėjimai ir atsargumo priemonės 

Siekiant išvengti infekcijos plitimo, pacientus reikia įspėti, kad vengtų liesti viruso pažeistą vietą patys bei neleistų to daryti kitiems. Po pažeistos vietos palietimo, reikia tuoj pat nusiplauti rankas. Iki tol reikia stengtis neliesti kitų kūno vietų, ypač akių.

Inkstų pakenkimo rizika būna didesnė, jeigu acikloviro vartojama kartu su kitais nefrotoksiniais vaistiniais preparatais. 

Vartojimas pacientams, kurių inkstų funkcija sutrikusi, ir senyviems pacientams
Acikloviro pasišalinimas iš organizmo priklauso nuo kreatino klirenso, todėl pacientams, kurių inkstų funkcija sutrikusi, vaistinio preparato vartoti negalima (žr. 4.2 skyrių). Dažniausiai inkstų funkcijos sutrikimas pasitaiko senyviems žmonėms. Senyviems žmonėms ir pacientams, kuriems inkstų funkcija sutrikusi, yra didesnė neurologinio nepageidaujamo poveikio išsivystymo rizika, dėl to pacientus būtina atidžiai stebėti. Praneštais atvejais, šios reakcijos dažniausiai išnykdavo nutraukus gydymą (žr. 4.8 skyrių).

Dėl užsitęsusių ar pakartotinių gydymo acikloviru kursų pacientams, kurių imuninė sistema labai susilpnėjusi, gali atsirasti sumažėjusio jautrumo virusų padermių, kurios gali nereaguoti į tęsiamą gydymą acikloviru (žr. 5.1 skyrių).

Šio vaistinio preparato sudėtyje yra laktozės
Šio vaistinio preparato negalima vartoti pacientams, kuriems nustatytas retas paveldimas sutrikimas – galaktozės netoleravimas, visiškas laktazės stygius arba gliukozės ir galaktozės malabsorbcija.

Šio vaistinio preparato sudėtyje yra natrio
Šio vaistinio preparato tabletėje yra mažiau nei 1 mmol (23 mg) natrio, t. y. jis beveik neturi reikšmės.

4.5	Sąveika su kitais vaistiniais preparatais ir kitokia sąveika

Daugiausia acikloviro nepakitusio vaistinio preparato pavidalu pašalinama su šlapimu aktyvios inkstų kanalėlių sekrecijos būdu. Bet kurie kartu su acikloviru vartojami vaistiniai preparatai, išskiriami iš organizmo minėtu būdu, gali didinti acikloviro koncentraciją kraujo plazmoje. Tokiu būdu cimetidinas ir probenecidas didina acikloviro AUC ir mažina acikloviro pašalinimą su šlapimu. Panašiai didėja ir acikloviro, ir mikofenolato mofetilio (imunosupresinio vaistinio preparato, skiriamo po transplantacijos) neaktyvaus metabolito AUC pacientams, kuriems šių vaistinių preparatų buvo skiriama kartu. Tačiau dozės keisti nereikia, kadangi acikloviro terapinis indeksas yra platus.
Klinikinis tyrimas, kuriame dalyvavo 5 vyrai, rodo, kad kartu taikomas gydymas acikloviru padidina viso suvartoto teofilino AUC maždaug 50 %. Rekomenduojama matuoti šio vaistinio preparato koncentraciją kraujo plazmoje kartu taikomo gydymo acikloviru metu.

4.6	Vaisingumas, nėštumo ir žindymo laikotarpis

Nėštumas
Acikloviro nėštumo metu rekomenduojama vartoti tik tuomet, kai numatoma nauda didesnė už galimą riziką.

Acikloviro nėštumo registre užfiksuotas poveikis nėštumui moterims, kurioms buvo skiriama bet kurios farmacinės formos acikloviro. Registro duomenys neparodė sklaidos trūkumų skaičiaus padidėjimo naujagimiams, kurių motinos buvo gydomos acikloviru, palyginti su bendrąja populiacija, ir bet kokie sklaidos trūkumai neparodė unikalumo ir dėsningumo, darančio užuominą į bendrą priežastį. Tyrimų su gyvūnais duomenys pateikiami 5.3 skyriuje.
Klinikinė šių rezultatų reikšmė nėra aiški.

Žindymas
Išgėrus 200 mg acikloviro, žindyvės piene buvo aptikta jo koncentracija, kuri skyrėsi nuo acikloviro kiekio moters kraujo plazmoje nuo 0,6 iki 4,1 karto. Šiuo kiekiu tikriausiai gali būti paveiktas žindomas naujagimis vartojant ne didesnes kaip 0,3 mg/kg kūno svorio acikloviro paros dozes, todėl patartina laikytis atsargumo, jeigu žindyvei skiriama acikloviro.

4.7	Poveikis gebėjimui vairuoti ir prižiūrėti valdyti mechanizmus

Vertinant paciento gebėjimą vairuoti ir valdyti mechanizmus, svarbu atsižvelgti į klinikinę paciento būklę ir acikloviro nepageidaujamo poveikio pobūdį. 
Acikloviro poveikio vairavimui ir gebėjimui valdyti mechanizmus tyrimų neatlikta. Be to, kenksmingas poveikis minėtai veiklai negali būti numatytas remiantis veikliosios medžiagos farmakologinėmis savybėmis.

4.8	Nepageidaujamas poveikis

Toliau pateiktas dažnio kategorijų, susijusių su nepageidaujamais reiškiniais, įvertinimas. Duomenų, pagal kuriuos būtų galima apskaičiuoti daugumos nepageidaujamų reakcijų dažnį, nėra. Be to, nepageidaujami reiškiniai gali skirtis dažniu pagal indikaciją.
Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).
Kraujo ir limfinės sistemos sutrikimai
Labai retas: anemija, leukopenija, trombocitopenija.

Imuninės sistemos sutrikimai
Retas: anafilaksija.

Psichikos ir nervų sistemos sutrikimai
Dažnas: svaigulys, galvos skausmas.
Labai retas: susijaudinimas, sumišimas, drebulys, ataksija, dizartrija, haliucinacijos, psichozės požymiai, traukuliai, mieguistumas, encefalopatija, koma.

Pirmiau minėti nepageidaujami reiškiniai dažniausiai yra grįžtami ir paprastai pastebėti pacientams, kuriems yra inkstų funkcijos sutrikimas ar kitų polinkį didinančių veiksnių (žr. 4.4 skyrių). 

Kvėpavimo sistemos, krūtinės ląstos ir tarpuplaučio sutrikimai
Retas: dusulys. 

Virškinimo trakto sutrikimai
Dažnas: pykinimas, vėmimas, viduriavimas, pilvo skausmas.

Kepenų, tulžies pūslės ir latakų sutrikimai
Retas: grįžtamasis bilirubino kiekio ir kepenų fermentų aktyvumo padidėjimas.
Labai retas: kepenų uždegimas, gelta.

Odos ir poodinio audinio sutrikimai
Dažnas: niežėjimas, išbėrimas (įskaitant padidėjusį jautrumą šviesai).
Nedažnas: dilgėlinė, paspartėjęs difuzinis plaukų slinkimas*. 
Retas: angioneurozinė edema.
*Paspartėjęs difuzinis plaukų slinkimas yra susijęs su įvairiomis ligomis ir vaistiniais preparatais. Reiškinio sąryšis su gydymu acikloviru yra abejotinas. 
Dažnis nežinomas: Stivenso-Džonsono sindromas, daugiaformė eritema, toksinė epidermio nekrolizė.

Inkstų ir šlapimo takų sutrikimai
Retas: padidėjęs šlapalo ir kreatinino kiekis kraujyje.
Labai retas: ūminis inkstų nepakankamumas, inkstų skausmas (gali būti susijęs su inkstų nepakankamumu).

Bendrieji sutrikimai ir vartojimo vietos pažeidimai
Dažnas: nuovargis, karščiavimas.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Simptomai
Acikloviras tik iš dalies rezorbuojamas virškinimo trakte. Išgerta vienkartinė ne didesnė kaip 20 g acikloviro dozė, paprastai nesukelia apsinuodijimo. Atsitiktinai pavartojus per didelę acikloviro dozę kelias paras iš eilės, sutriko virškinimo trakto (pykinimas ir vėmimas) bei nervų sistemos (galvos skausmas, sumišimas) veikla. 

Perdozavus į veną leidžiamo acikloviro, padidėjo kreatinino kiekis serume ir sutriko inkstų funkcija. Pranešta apie su perdozavimu susijusius neurologinius simptomus, įskaitant sumišimą, haliucinacijas, ažitaciją, traukulius ir komą.

Gydymas
Reikia atidžiai stebėti, ar pacientui neatsiranda toksinio poveikio požymių. Hemodializė labai padidina acikloviro šalinimą iš kraujo, todėl ją galima taikyti simptominio perdozavimo atveju. 


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – tiesiogiai veikiantys priešvirusiniai vaistiniai preparatai, ATC kodas – J05AB01.

Veikimo mechanizmas
Farmakologijos požiūriu acikloviras yra neaktyvi medžiaga. Jis tampa veiklus tik po to, kai prasiskverbia į Herpes simplex arba Varicella zoster virusais (HSV arba VZV) užkrėstų ląstelių vidų. Aciklovirą veiklų padaro HSV arba VZV timidinkinazė, fermentas, būtinas virusams daugintis. Minėto poveikio etapai yra tokie:
1. 	Didelis kiekis acikloviro skverbiasi į Herpes virusais užkrėstas ląsteles.
2.  Ląstelėse esanti virusų timidinkinazė fosforilina aciklovirą į acikloviro monofosfatą.
3.  Ląstelių fermentai paverčia acikloviro monofosfatą į tikrą virusostatinę medžiagą acikloviro trifosfatą. 
4.  Acikloviro trifosfato gebėjimas jungtis su viruso DNR polimeraze, palyginti su ląstelės polimeraze, yra 10 – 30 kartų didesnis, todėl viruso fermentų aktyvumas slopinamas selektyviai. 
5.  Viruso DNR polimerazė įjungia aciklovirą į viruso DNR sudėtį, dėl to nutrūksta DNR grandinės sintezė.
Toks etapais vykstantis procesas veiksmingai slopina virusų dauginimąsi ląstelėje.

Veikimo spektras in vitro
Labai jautrūs – Herpes simplex viruso l ir ll tipai, Varicella zoster virusas.
Jautrus – Epšteino - Baro (Epstein-Barr) virusas.
Nuo iš dalies jautrių iki atsparių formų – citomegalo virusas.
Atsparūs – RNR virusai, adenovirusai, raupų virusai.

5.2	Farmakokinetinės savybės

Absorbcija
Acikloviras tik iš dalies absorbuojamas iš žarnyno. Vidutinis biologinis prieinamumas vartojus per burną svyruoja nuo 10 iki 20 %. Vidutinė didžiausia koncentracija (Cmax) – 0,4 µg/ml – pasiekiama praėjus maždaug 1,6 valandos po 200 mg geriamosios suspensijos arba tablečių dozės vartojimo. Vartojant 200 mg geriamąją dozę kas 4 valandas, vidutinė didžiausia koncentracija plazmoje (Cssmax), esant pusiausvyrinei koncentracijai, siekia 0,7 µg/ml (3,1 µmol). 

Pasiskirstymas
Vidutinis pasiskirstymo tūris 26 l, rodo, kad acikloviras pasiskirsto visame organizmo vandenyje. Po geriamojo vartojimo matomos vertės svyravo nuo 2,3 iki 17,8 l/kg. Acikloviro susijungimas su plazmos baltymais yra 9-33 %. Acikloviro koncentracija cerebrospinaliniame skystyje sudaro maždaug 50 % pusiausvyrinės koncentracijos plazmoje.

Biotransformacija
Acikloviras daugiausia šalinamas nepakitusios formos per inkstus. Vienintelis žinomas metabolitas šlapime yra 9-[(karboksi-metoksi) metil]guaninas, kuris sudaro 10-15 % su šlapimu pašalinamos dozės.

Eliminacija
Vartojus 200 mg dozę, acikloviro vidutinė sisteminė ekspozicija svyruoja nuo 1,9 iki 2,2 µg*val./ml. Acikloviro inkstų klirensas (CLr = 14,3 l/val.) yra gerokai didesnis už kreatinino klirensą, o tai rodo, kad šalia glomerulų filtracijos prie vaistinio preparato šalinimo per inkstus prisideda ir kanalėlių sekrecija.

5.3	Ikiklinikinių saugumo tyrimų duomenys

Ūminis toksinis poveikis
Sugirdžius žiurkėms preparato, LD50 nenustatyta, kadangi dėl fiziologinių ypatybių nebuvo galima sugirdyti didesnių kaip 20 g/kg kūno svorio žiurkėms. Nuo sugirdytos dozės (10 g/kg kūno svorio) žiurkės nenudvėsė.

Lėtinis toksinis poveikis
Tyrimo, kurio trukmė 12 mėnesių, metu šunims (skalikams) kasdien buvo sugirdoma po 60 mg acikloviro vienam kilogramui kūno svorio. Nuo tokios dozės gyvūnai dažniau viduriavo gleivėmis ir vėmė. Keliems šunims ant letenų atsirado pakitimų ir nukrito nagai. Šie pokyčiai nutraukus vaistinio preparato vartojimą išnyko. Daugiau neįprastų reiškinių nepastebėta. 
755 dienas žiurkėms kasdien sugirdant net 450 mg acikloviro vienam kilogramui kūno svorio, jokių pokyčių nepastebėta.

Navikų atsiradimą ir mutaciją skatinantis poveikis 
Atlikus in vitro S. Typhimurium bakterijų (Ames - Test), žinduolių CHO ląstelių ir pelių limfomos atsparumo testus (6-tioguaninui, AA, ir ouabainui arba g-strofantinui); ikiklinikinė dozė viršijo klinikinę ir mutageninio poveikio žmogui nesitikima. Nuo didesnių, beveik toksinių acikloviro dozių, toks poveikis pelių limfomos ląstelėms timidinkinazės (TK+–)-lokuse pastebėtas. Dėl timidinkinazės (TK+–)-lokuso svarbos aktyvuojant aciklovirą ląstelių klonas galėjo pakisti tiek dėl chromosomų pokyčio, tiek dėl ląstelių selekcijos.
In vitro žmogaus limfocitų kultūroje chromosomos pradeda trūkinėti tik nuo didesnės kaip 550 mol/l acikloviro koncentracijos. In vivo nuo 100 mg/kg kūno svorio acikloviro pastebėti chromosomų trūkinėjimai tik žiurkių patelių kaulų čiulpų ląstelėse. Patinų kaulų čiulpų ląstelėse tokių pakitimų nebuvo. Injekavus kinų žiurkėnui į pilvaplėvės ertmę 100 mg/kg kūno svorio acikloviro, chromosomų pakitimų nepastebėta, o nuo 500 mg/kg kūno svorio tokių atsirado (taip pat galinčių būti nuo didelės bendros intoksikacijos). 50 mg/kg kūno svorio acikloviro injekcija į veną nei žiurkėms, nei kinų žiurkėnams chromosomų trūkinėjimo nesukėlė. Tai didžiausia kraujyje vaistinio preparato koncentracija (apie 200 mol/l), kai poveikio chromosomoms nebuvo („no-effect-level“). 
Žiurkėms injekavus į veną acikloviro ir nustačius jo koncentraciją lyties liaukose paaiškėjo, kad patelių liaukose vaistinio preparato koncentracija sudaro trečdalį, o patinų – tik dešimtadalį didžiausios koncentracijos kraujyje (apie 200 mol/l), kuri nedaro poveikio chromosomoms („no-effect-level“). Išsiaiškinus, kokio dydžio dozė gali sukelti mutageninį poveikį, galima tvirtinti, kad geriant penkis kartus per dieną didžiausią rekomenduojamą acikloviro vienkartinę dozę (800 mg), tokia vaistinio preparato koncentracija neįmanoma, vadinasi, vaistinis preparatas nemutageniškas. 
Ilgalaikių (dvejų metų) tyrimų su žiurkėmis ir pelėmis duomenimis, acikloviras yra nekancerogeniškas.

Poveikis dauginimuisi
Teratogeninis ir embriotoksinis poveikis
Kad būtų galima nustatyti tiek vaistinio preparato toksinį poveikį patelei, tiek jo įtaką vaisiaus ir naujagimio augimui bei apsigimimui, vaikingoms žiurkių patelėms vaisiaus organų formavimosi periodu, tarp 7 ir 17 arba tarp 6 ir 15 nėštumo dienos, du kartus per dieną po oda buvo injekuojama net 25 mg/kg kūno svorio acikloviro. Siekiant to paties tikslo, vaisiaus organų formavimosi periodu tarp 6 ir 18 nėštumo dienos, du kartus per dieną, į veną arba po oda buvo injekuojama iki 25 mg/kg kūno svorio acikloviro vaikingoms triušių patelėms. Atlikus išvardytus tyrimus, nei toksinio poveikio patelės organizmui, nei embriotoksinio ir teratogeninio acikloviro poveikio nepastebėta. 
Vaistinį preparatą tiriant toliau, vaikingoms žiurkėms dešimtą vaikingumo dieną (organų formavimosi metu) injekavus tris kartus per dieną po 100 mg/kg kūno svorio acikloviro, pastebėta apsigimimų (anoftalmija ir uodegos anomalija). Tokia vaistinio preparato dozė patelei sukėlė nefrotoksinį poveikį. Be to, acikloviro koncentracija patelės organizme buvo 48 –58 kartus, 67 – 90 kartų arba 153 – 167 kartus didesnė negu vidutinė pastovi acikloviro koncentracija kraujo plazmoje, geriant šio vaistinio preparato pakartotinai 5 kartus per dieną kas 4 val. atitinkamai po 200, 400 arba 800 mg, todėl mutageninio poveikio galimybė žmonėms labai abejotina.

Vaisingumas
Dažniausiai laikinas nepageidaujamas poveikis žiurkių ir skalikų spermatogenezei pastebėtas vartojant daug didesnes negu gydymo metu acikloviro dozes.
Ištyrus dvi pelių kartas (joms kasdien buvo sugirdoma acikloviro), nustatyta, kad šis vaistinis preparatas jokio poveikio vaisingumui nedaro. 

Įprastinių ikiklinikinių farmakologinių saugumo, toksinio kartotinių dozių poveikio, genotoksinio bei kancerogeninio poveikio ir toksinio poveikio dauginimosi funkcijai tyrimų duomenimis, specifinio pavojaus žmogui preparatas nekelia.

Rizikos aplinkai vertinimo tyrimai parodė, kad acikloviras gali kelti riziką paviršiniams ir požeminiams vandenims (žr. 6.6 skyrių).


6.	FARMACINĖ INFORMACIJA

6.1	Pagalbinių medžiagų sąrašas

Mikrokristalinė celiuliozė (PH 101)
Laktozė monohidratas
Karboksimetilkrakmolo A natrio druska
Povidonas K30
Magnio stearatas 

6.2	Nesuderinamumas

Duomenys nebūtini.

6.3	Tinkamumo laikas
3 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

OPA-Al-PVC/Al lizdinė plokštelė. Lizdinės plokštelės supakuotos į kartono dėžutę.

Kartono dėžutėje yra 25 tabletės.

6.6	Specialūs reikalavimai atliekoms tvarkyti

Ši vaistinis preparatas gali kelti riziką aplinkai (žr. 5.3 skyrių). Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

[bookmark: _Hlk158364043]SIA Ingen Pharma
K. Ulmaņa gatve 119
LV-2167 Mārupe, Rīga
Latvija


8. 	REGISTRACIJOS PAŽYMĖJIMO NUMERIS

LT/1/26/6111/001


9. 	REGISTRAVIMO / PERREGISTRAVIMO DATA

Registravimo data 2026 m. liepos 24 d.


10. 	TEKSTO PERŽIŪROS DATA

2026 m. rugsėjo 4 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.
























II PRIEDAS

REGISTRACIJOS SĄLYGOS

A. GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B. TIEKIMO IR VARTOJIMO SĄLYGOS AR APRIBOJIMAI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Medinfar Manufacturing, S.A.
Parque Industrial Armando Martins Tavares
Rua Outeiro da Armada, 5, Condeixa-a-Nova
3150-194 Sebal,
Portugalija


B.	TIEKIMO IR VARTOJIMO SĄLYGOS AR APRIBOJIMAI

Nereceptinis vaistinis preparatas.



























III PRIEDAS

ŽENKLINIMAS IR PAKUOTĖS LAPELIS





























A. ŽENKLINIMAS





INFORMACIJA ANT IŠORINĖS PAKUOTĖS 

KARTONO DĖŽUTĖ


1.	VAISTINIO PREPARATO PAVADINIMAS

Aciclovir Ingen Pharma 200 mg tabletės
acikloviras


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 200 mg acikloviro.


3.	PAGALBINIŲ MEDŽIAGŲ SĄRAŠAS

Sudėtyje yra laktozės. Daugiau informacijos pateikta pakuotės lapelyje.


4.	FARMACINĖ FORMA IR KIEKIS PAKUOTĖJE

Tabletė
25 tabletės


5.	VARTOJIMO METODAS IR BŪDAS

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS  NEPASTEBIMOJE IR NEPASIEKIAMOJE VIETOJE

Laikyti vaikams ir nepastebimoje ir nepasiekiamoje vietoje.


7.	KITAS SPECIALUS ĮSPĖJIMAS (JEI REIKIA)


8.	TINKAMUMO LAIKAS

Tinka iki {mm/MMMM}


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS 

SIA Ingen Pharma
K. Ulmaņa gatve 119
LV-2167 Mārupe, Rīga
Latvija


12.	REGISTRACIJOS PAŽYMĖJIMO NUMERIS

LT/1/26/6111/001


13.	SERIJOS NUMERIS

Serija {numeris}


14.	PARDAVIMO (IŠDAVIMO) TVARKA

Nereceptinis vaistas.


15.	VARTOJIMO INSTRUKCIJA

Anksčiau gydytojo diagnozuotos pasikartojančios lūpų pūslelinės gydymas suaugusiems žmonėms, kurių inkstų ir imuninės sistemos funkcijos nesutrikusios. 

Gerti po vieną tabletę 5 kartus per parą 5 paras iš eilės.


16.	INFORMACIJA BRAILIO RAŠTU

Aciclovir Ingen Pharma 200 mg 


 17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.
Duomenys nebutini


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC: {numeris}
SN: {numeris}
NN: {numeris}




MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Aciclovir Ingen Pharma 200 mg tabletės 
acikloviras


2.	REGISTRUOTOJO PAVADINIMAS 

Ingen Pharma


3.	TINKAMUMO LAIKAS

EXP {mm/MMMM}


4.	SERIJOS NUMERIS 

Lot{numeris}


5.	KITA


























B. PAKUOTĖS LAPELIS



Pakuotės lapelis: informacija vartotojui 

Aciclovir Ingen Pharma 200 mg tabletės

acikloviras

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Aciclovir Ingen Pharma ir kam jis vartojamas
2.	Kas žinotina prieš vartojant Aciclovir Ingen Pharma
3.	Kaip vartoti Aciclovir Ingen Pharma
4.	Galimas šalutinis poveikis
5.	Kaip laikyti Aciclovir Ingen Pharma 
6.	Pakuotės turinys ir kita informacija


1.	Kas yra Aciclovir Ingen Pharma ir kam jis vartojamas

Aciclovir Ingen Pharma veiklioji medžiaga yra acikloviras. Jis priklauso vaistų, kuriais gydomos virusų sukeltos infekcijos, grupei. Šis vaistas stabdo paprastosios pūslelinės viruso susidarymą.

Aciclovir Ingen Pharma vartojamas anksčiau gydytojo diagnozuotos pasikartojančios lūpų pūslelinės gydymui suaugusiems žmonėms, kurių inkstų ir imuninės sistemos funkcijos nesutrikusios. 

Lūpų pūslelinė pasireiškia perštėjimu, deginimu, patinimu, atsiranda mažos skysčio pripildytos pūslelės. Jos vėliau išopėja, dažnai būna labai skausmingos. 
Kad gydymas būtų kiek galima veiksmingesnis, Aciclovir Ingen Pharma tablečių reikia pradėti gerti kiek galima anksčiau, t. y. kai tik atsiranda pirmųjų ligos atkryčio simptomų, pvz., niežėjimas, tempimo pojūtis, pirmosios pūslelės.

Lūpų pūslelinę sukelia paprastosios pūslelinės (Herpes simplex) virusas. Dažniausiai virusu užsikrečiama po tiesioginio kontakto su sergančiu žmogumi arba oro lašeliniu būdu. Vieną kartą užsikrėtęs šiuo virusu, žmogus nešiotoju lieka visam gyvenimui. Jei imunitetas stiprus, Herpes virusas gali ramiai tūnoti organizme ir nesukelti jokių simptomų visą gyvenimą. Tačiau nusilpus imunitetui, peršalus, po menstruacijų, patiriant stresą, veikiant aukštai temperatūrai, ultravioletiniams spinduliams, po traumų liga gali vėl pereiti į aktyvią formą.  
Dar prieš pasirodant pūslelėms pažeidimo vietoje jaučiamas niežulys, deginimas, dilgčiojimas, matomas nedidelis paraudimas. Po keleto valandų atsiranda skaidraus skysčio pripildytos pūslelės, kurios vėliau subliūkšta ir virsta šašais. Šios pūslelės ir yra užkrato nešėjos. 
Lūpų pūslelinė be komplikacijų paprastai pasibaigia per 5-14 dienų, po to pereinama į besimptomį periodą.

Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Aciclovir Ingen Pharma negalima vartoti lyties organų ir akies pūslelinei gydyti.

2.	Kas žinotina prieš vartojant Aciclovir Ingen Pharma 

Aciclovir Ingen Pharma vartoti draudžiama:
· jeigu yra alergija aciklovirui, valaciklovirui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Aciclovir Ingen Pharma.

Pasitarkite su gydytojui, jeigu esate senyvo amžiaus. Gydytojas pasakys, ar Jums tinka šis vaistas ir kokią dozę Jums galima vartoti. 
Aciclovir Ingen Pharma negalima vartoti pacientams, kurių imuninės sistemos funkcija yra sutrikusi.
Aciclovir Ingen Pharma negalima vartoti pacientams, kurių inkstų funkcija yra sutrikusi.
Lūpų pūslelinė yra užkrečiama liga. Siekdami sumažinti užsikrėtimo pavojų, neleiskite kitiems žmonėms liesti viruso pažeistos vietos, naudotis Jūsų rankšluosčiu ir pan. Jeigu Jums tenka liesti pažeistą vietą, po to jokiu būdu nelieskite kitų kūno dalių (ypač akių), kol nenusiplausite rankų.

Vaikams ir paaugliams
Šio vaisto nerekomenduojama vartoti vaikams ir paaugliams, jaunesniems nei 18 metų.  

Kiti vaistai ir Aciclovir Ingen Pharma
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Šie vaistai gali pakeisti Aciclovir Ingen Pharma veikimą:
· cimetidinas (vaistas nuo skrandžio negalavimų, susijusių su rūgštimi); 
· probenecidas (nuo podagros); 
· teofilinas (nuo astmos ir plaučių ligų);
· mikofenolato mofetilas (imunitetą slopinantis vaistas, vartojamas išvengti persodinto organo atmetimo).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Veiklioji Aciclovir Ingen Pharma medžiaga gali patekti į motinos pieną. Jei žindote kūdikį, prieš pradėdama vartoti Aciclovir Ingen Pharma, turite pasitarti su gydytoju.

Vairavimas ir mechanizmų valdymas
Aciclovir Ingen Pharma poveikio vairavimui ir gebėjimui valdyti mechanizmus tyrimų neatlikta. Prieš vairuodami arba valdydami mechanizmus įsitikinkite, kad žinote, kaip Jus veikia šis vaistas.

Aciclovir Ingen Pharma sudėtyje yra laktozės ir natrio
Jeigu gydytojas yra sakęs, kad netoleruojate kai kurių angliavandenių, pasitarkite su gydytoju, prieš pradėdami vartoti šį vaistą.

Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3. 	Kaip vartoti Aciclovir Ingen Pharma

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiems žmonėms
· Vaisto reikia pradėti vartoti nedelsiant, kai tik atsiranda pirmųjų simptomų (niežėjimas, tempimo pojūtis, pirmosios pūslelės). 
· Kad infekcija neišplistų, pūslelių (jos pripildytos skysčio, kuriame yra virusų) negalima liesti. 
· Įprasta dozė yra viena tabletė (200 mg acikloviro), geriama 5 kartus per parą (kas 4 val.). 
· Vaisto reikia vartoti 5 paras. Jeigu per 5 paras Jūsų savijauta nepagerėjo arba net pablogėjo, kreipkitės į gydytoją.

Senyviems pacientams 
Jeigu esate senyvo amžiaus, pasitarkite su gydytoju.

Pacientams, kurių imuninės sistemos funkcija sutrikusi
Aciclovir Ingen Pharma negalima vartoti pacientams, kurių imuninės sistemos funkcija yra sutrikusi.

[bookmark: _Hlk213768901]Pacientams, kurių inkstų funkcija sutrikusi 
Aciclovir Ingen Pharma negalima vartoti pacientams, kurių inkstų funkcija yra sutrikusi.

Vartojimas vaikams
Šio vaisto nerekomenduojama vartoti vaikams ir paaugliams, jaunesniems nei 18 metų.  

Kaip vartoti šį vaistą:
· Nurykite tabletes nesukramtytas, užgerdami stikline vandens.
· Tabletes geriau vartoti po valgio. 
· Labai svarbu, kad Aciclovir Ingen Pharma vartojimo laikotarpiu gertumėte pakankamai skysčių.

Ką daryti pavartojus per didelę Aciclovir Ingen Pharma dozę
Jeigu išgėrėte per daug Aciclovir Ingen Pharma tablečių ir pasijutote blogai, nedelsiant kreipkitės į gydytoją arba vykite į artimiausios ligoninės skubios pagalbos skyrių. Jei įmanoma, pasiimkite tabletes arba pakuotę, kad galėtumėte gydytojui parodyti, kokio vaisto išgėrėte.

Pamiršus pavartoti Aciclovir Ingen Pharma
Nesijaudinkite, išgerkite praleistą dozę, kai tik prisiminėte. Jeigu jau beveik laikas gerti kitą dozę, palaukite ir toliau vaistą vartokite kaip įprastai. Negalima vartoti dvigubos dozės norint kompensuoti praleistą tabelę.
Jeigu pamiršote išgerti kelias dozes, kreipkitės į gydytoją.

Nustojus vartoti Aciclovir Ingen Pharma 
Nenutraukite vaisto vartojimo nebaigę viso gydymo kurso, net jeigu jaučiatės gerai. 

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. 	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Retais atvejais (gali pasireikšti rečiau kaip 1 iš 1 000 asmenų) šis vaistas gali sukelti sunkią alerginę reakciją. Jeigu vartojant vaisto Jums pasireiškė bet kuris iš išvardytų simptomų, nedelsiant kreipkitės į gydytoją arba artimiausios ligoninės skubios pagalbos skyrių:
· staiga tapo sunku kvėpuoti, kalbėti ir ryti; tinsta lūpos, veidas ir kaklas; atsirado svaigulys; atsirado niežintis iškilus odos išbėrimas.

Labai retai (gali pasireikšti rečiau kaip 1 iš 10 000 asmenų) šis vaistas gali sukelti kraujo sutrikimus (raudonųjų kraujo kūnelių skaičiaus sumažėjimą; baltųjų kraujo kūnelių, kurie saugo nuo infekcijų, skaičiaus sumažėjimą; kraujo plokštelių, kurios padeda sukrešėti kraujui, skaičiaus sumažėjimą). Jeigu pastebėjote bet kurį iš išvardytų požymių, kuo greičiau kreipkitės į gydytoją:
· bendrą silpnumą, blyškumą;
· dažnai besikartojančias ir (arba) sunkias infekcijas (ypač jei yra gerklės skausmas);
· karščiavimą be aiškios priežasties;
· burnos ir (arba) gerklės opas;
· neįprastas ar be aiškios priežasties atsirandančias mėlynes ar kraujavimą;
· mažus raudonus taškelius odoje ir (arba) burnoje. 

Jeigu pasireiškė bet kuris kitas šalutinis poveikis, pasakykite apie tai gydytojui:

Dažni šalutinio poveikio reiškiniai (gali pasireikšti rečiau kaip 1 iš 10 asmenų): 
· niežėjimas, bėrimas (įskaitant pasireiškiantį dėl šviesos poveikio);
· pykinimas, vėmimas, viduriavimas, pilvo skausmas;
· svaigulys, galvos skausmas;
· nuovargis, karščiavimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· dilgėlinė;
· plaukų slinkimas. 

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
· veido, lūpų, gerklės tinimas dėl alerginės reakcijos (angioneurozinė edema);
· grįžtamasis bilirubino kiekio padidėjimas;
· kepenų fermentų aktyvumo padidėjimas;
· padidėjęs šlapalo ir kreatinino kiekis kraujyje;
· dusulys. 

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų): 
· ūminis inkstų nepakankamumas, inkstų skausmas;
· susijaudinimas; 
· sumišimas; 
· drebulys; 
· valingų judesių koordinacijos sutrikimas; 
· kalbos sutrikimas; 
· haliucinacijos; 
· psichikos sutrikimai;
· traukuliai; 
· mieguistumas; 
· smegenų liga (encefalopatija); 
· koma;
· kepenų uždegimas (hepatitas); 
· odos ir akių baltymų pageltimas (gelta).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· sunkūs odos sutrikimai (Stivenso-Džonsono sindromas, daugiaformė eritema, toksinė epidermio nekrolizė).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. 	Kaip laikyti Aciclovir Ingen Pharma 

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant kartono dėžutės po „Tinka iki“ arba lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. 	Pakuotės turinys ir kita informacija

Aciclovir Ingen Pharma sudėtis
· Veiklioji medžiaga yra acikloviras. Kiekvienoje tabletėje yra 200 mg acikloviro.
· Pagalbinės medžiagos yra laktozė monohidratas, magnio stearatas, mikrokristalinė celiuliozė (PH 101), karboksimetilkrakmolo A natrio druska, povidonas K30.

Aciclovir Ingen Pharma išvaizda ir kiekis pakuotėje
Tabletės yra baltos, apvalios, su vagele vienoje pusėje.
Vagelė skirta tik tabletei perlaužti, kad būtų lengviau nuryti, bet ne ją padalyti į lygias dozes.

Kartono dėžutėje yra 25 tabletės lizdinėse plokštelėse.

Registruotojas
SIA Ingen Pharma
K. Ulmaņa gatve 119
LV-2167 Mārupe, Rīga
Latvija

Gamintojas
Medinfar Manufacturing, S.A.
Parque Industrial Armando Martins Tavares
Rua Outeiro da Armada, 5, Condeixa-a-Nova
3150-194 Sebal,
Portugalija

Jeigu apie šį vaistą norite sužinoti daugiau, kreipkitės į registruotoją.


Šis pakuotės lapelis paskutinį kartą peržiūrėtas 2026-09-04.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

